Lily-mynramp: Agt maande sonder antwoorde‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Die families van die drie Lily-mynwerkers wat in Februarie in ŉ skeepshouer onder die grond vasgekeer is toe ŉ gedeelte van die myn ineengestort het, het agt maande ná die tragiese voorval steeds meer vrae as antwoorde. Drie mynwerkers, Yvonne Mnisi, Pretty Mabuza en Solomon Nyarenda is in ŉ skeepshouer onder die grond vasgekeer toe ŉ gedeelte van die Lily-myn naby Baberton in Mpumalanga op 5 Februarie ineengestort het. Nog twee ineenstortings by ander dele van die myn het kort daarna gevolg. Vantage Goldfields, die eienaar van die myn, het gesê nagenoeg 90 werkers was ondergronds vasgekeer ná die ineenstortings. Dié maatskappy wat Lily-myn intussen onder sake-administrasie gebring het, het daarna bevestig dat 87 werkers suksesvol na die oppervlak gebring is. Ná talle pogings om by die skeepshouer uit te kom is bedrywighede by die myn tot op hede opgeskort omdat die grond as “onstabiel” verklaar is en daar nie genoeg geld was vir ŉ spesiale boor nie. Rob Devereux, Lily-myn se sakepraktisyn, het gesê alle werkers is nou by die Barbrook-myn in Mpumalanga werksaam en ander doen herwinningswerk om meer werksgeleenthede te skep. Devereux het gesê daar word R200 miljoen benodig voordat die reddingspoging hervat kan word. Die geld sal gebruik word om ŉ tweede ingangspunt en ŉ ventilasieskag te boor. Dit word glo volgens regulasies vereis. “Die minister van minerale hulpbronne, die mynbestuur en mynreddingsdienste het op 15 September vergader en ooreengekom dat daar nou ŉ moontlikheid is om ondergrond te gaan en die toestand van die myn te monitor,” het Devereux gesê. Mosebenzi Zwane, minister van minerale hulpbronne, het in Maart gesê dat “ŉ klein span ondergronds was en bepaal het dat rotse steeds val en die grond nie stabiel genoeg is om die reddingspanne in te stuur nie”. ŉ Kanadese maatskappy, AfroCan Resources Gold Limited, het in Junie onttrek uit die ooreenkoms nadat dié maatskappy ongeveer $11 miljoen sou belê in Vantage Goldfields om die boor van die tweede ingangspunt te fasiliteer. Devereux het bygevoeg dat hulle ook na “ander opsies” gekyk het vir die reddingspoging, maar dat dit ook deur die mat geval het. “Op 28 September het mynreddingsdienste en vakbonde ŉ kamera ondergronds gestuur en het hulle heelwat agteruitgang gesien. Ons het besluit dat dit onveilig sou wees om ondergronds te gaan. Ons kon nie eers met al die gevorderde tegnologie van die kamera die skeepshouer gewaar nie. Ons is gedurig in kontak met die families om hulle op hoogte te hou van die situasie.” Zwane het vroeër gesê die departement sal R200 000 gee aan elk van die families van die vasgekeerdes en R50 000 aan elk van die myners wat oorleef het. Verskeie vakbonde, onder meer Cosatu, het na die departement van minerale hulpbronne se kantore opgeruk om te eis dat daar meer van die regering se kant moet gedoen word om die probleme by die Lily-myn op te los. Lees alle vorige berigte oor Lily-myn op Maroela Media.